El comitè gestor del fons de solidaritat de la Cambra de Comerç de Barcelona ha decidit atorgar 86.313 euros a quatre projectes per lluitar contra el coronavirus. La Fundació per a la Recerca i Docència de Sant Joan de Déu ha rebut 16.800 euros per desenvolupar una solució de ventilació artificial, mentre que Pronton New Energy Future ha rebut 9.513 euros per dur a terme un projecte per proveir a dues persones alhora amb un sol respirador. En paral·lel, les dues candidatures presentades per la Universitat de Barcelona han rebut 60.000 euros, la meitat cadascuna, amb l'objectiu de triplicar la capacitat per fer proves PCR al Campus Bellvitge. Avui en dia, el fons suma 111.265 euros, dels quals un 94,8% s'han destinat  projectes.

Summary: El fons de solidaritat de la Cambra destina més de 86.000 euros a quatre projectes per lluitar contra el coronavirus


El govern de Sitges s'ha proposat resoldre el dèficit d'aparcament al centre –es calcula que falten 540 places- i tenir una xarxa de carrils bici més àmplia des d'ara fins el 2020. Són dos dels principals objectius recollits en el Pla de Mobilitat Urbana que s'ha presentat aquest dimecres, el qual s'acabarà de definir amb les aportacions que facin els veïns en diverses Audiències Públiques. La previsió és que el Ple aprovi aquest pla al juliol, per concretar les primeres accions als pressupostos del 2017. Dins els objectius pels propers quatre anys, el govern també vol fomentar els desplaçaments a peu –que ara representen gairebé la meitat de la mobilitat local- i impulsar l'ús del bus urbà. L'alcalde de Sitges, Miquel Forns, ha explicat que el Pla de Mobilitat està adreçat als desplaçaments quotidians, i no a la temporada turística. "Volem aconseguir que la mobilitat al nucli sigui coherent i sostenible", ha afirmat Forns.

Summary: Sitges vol resoldre la falta de 540 places d'aparcament al centre i tenir més carrils bici d'aquí al 2020


L’exprimer ministre francès Manuel Valls ha dit en una entrevista a ‘Onda Cero’ que “no entendria” que la justícia belga es negués a lliurar el president Carles Puigdemont a la justícia espanyola. Valls ha afirmat que “no es pot parlar d’un espai judicial europeu i negar el lliurament” i ha defensat “la cooperació entre les democràcies en un Estat de dret”. Malgrat que ha remarcat que la qüestió catalana “és un afer espanyol”, Valls ha assegurat que “els dirigents europeus han trigat massa” a reaccionar-hi i que “haurien d’haver parlat abans i haver dit als catalans que la idea de la independència era un carrer sense sortida i que no hi havia futur” perquè “Catalunya no estaria ni a la Unió Europea ni a la zona euro”. A més, l’exprimer ministre francès ha confirmat que “d’una manera o d’una altra” participarà en la campanya electoral catalana perquè considera que és “un debat essencial per a Catalunya, per a Espanya i sobretot per a Europa”.  Preguntat sobre si els dirigents europeus creuen que a l’Estat no hi ha garanties democràtiques o jurídiques, Valls ho ha negat i ha dit que “a França tothom sap que Espanya és una democràcia i que la seva constitució és una de les més democràtiques i avançades”. “No es pot parlar ni de dictadura ni de policia franquista ni de presos polítics”, ha dit. Sobre l’actuació de la justícia espanyola, l’exprimer ministre francès ha apuntat que “des de la seva independència, reacciona com ha de reaccionar”.  Valls ha assenyalat que “com a fill de català” creu que “és molt greu tot el que està passant a Catalunya”. Segons l’exprimer ministre francès, l’actual situació política a Catalunya és el més “greu” que ha passat a Espanya “des de la mort de Franco”. “Els independentistes han creat una situació molt greu”, ha reiterat. Tanmateix, l’exprimer ministre francès ha apuntat que la qüestió catalana no només afecta Espanya, sinó que també crea una “situació molt per a Europa”. L’exprimer ministre francès ha defensat que “aquells que estimem Espanya” han d’intervenir “en aquest debat” tant als seus països com a Espanya “per donar suport a la democràcia i a l’Estat de dret”. A més, Valls ha reiterat que cal “donar suport al govern espanyol, a les forces polítiques i als intel·lectuals que donen suport a la unitat d’Espanya”. Valls també ha remarcat que entén el catalanisme perquè sempre ha representat “una obertura al món”, però ha dit que els independentistes “s’han oblidat que la història pot ser tràgica”.

Summary: Manuel Valls diu que la justícia belga hauria de lliurar Puigdemont


Una persona ha mort i dues més han quedat ferides de gravetat en un xoc frontal entre dos turismes a la C-58 a Ripollet (Vallès Occidental). Segons ha informat el Servei Català de Trànsit (SCT), l'avís del sinistre s'ha rebut a les 11.53 hores al quilòmetre 6 de la C-58, en sentit Barcelona. Les primeres informacions parlen que un dels vehicles circulava contra direcció i ha topat frontalment amb l'altre. El Sistema d'Emergències Mèdiques ha detallat que la víctima mortal és un home de 77 anys, mentre que els dos ferits tenen 61 i 54 anys i han estat evacuats a l'Hospital Parc Taulí de Sabadell. L'accident ha obligat a tallar la via o a habilitar només un carril, cosa que ha provocat congestió a la zona de fins a cinc quilòmetres en sentit sud. 5 patrulles de Mossos, 4 dotacions de Bombers i 7 ambulàncies del SEM han treballat en el sinistre. Segons el Servei Català de Trànsit, la víctima mortal és J.M.G.B, de 77 anys i veí de Sabadell. L'home circulava en contra direcció per causes que encara s'estan investigant. Arran del sinistre s’han activat sis patrulles dels Mossos d’Esquadra, quatre dotacions dels Bombers de la Generalitat, i set ambulàncies del SEM. Pel que fa a afectació viària, la via s’ha hagut de tallar completament durant una estona i s’han fet desviaments pel lateral. En aquest punt s’han registrat fins a quatre quilòmetres de retencions. Segons el SCT, la circulació ha quedat normalitzada cap a dos quarts de tres de la tarda.

Summary: Un mort i dos ferits greus en un xoc frontal entre dos turismes a la C-58 a Ripollet


Nova víctima mortal a les carreteres gironines. Un home de 70 anys i veí d'Olot va morir ahir al matí a l'Hospital Josep Trueta on estava ingressat en estat crític després de patir un atropellament a la capital garrotxina diumenge passat. Els fets van passar pels volts de les quatre de la tarda a l'avinguda Santa Coloma. L'home va creuar a l'alçada de la plaça de la illa de Pasqua quan un vehicle que circulava per aquella via en direcció a les Preses el va envestir. Segons informa la Policia Municipal d'Olot, l'home va creuar "a prop" del pas de zebra i el conductor va manifestar després que havia quedat "enlluernat" pel sol que li venia de cara i que no l'havia vist. La policia també informa que després de l'accident, semblava inicialment que l'home estava bé perquè podia parlar però se'l van endur a l'hospital on va ingressar en estat molt greu. Finalment va morir ahir al matí. És la quarta víctima gironina des que ha començat l'any.

Summary: Mor un vianant que va quedar en estat molt greu per un atropellament a Olot


El Ministeri de Sanitat ha registrat un mort per coronavirus a tot l’estat espanyol i ja en suma 27.128. Segons les dades del ministeri, que continua validant les xifres per corregir les sèries històriques, hi ha hagut 63 decessos en els últims set dies, 8 dels quals a Catalunya i 28 a Castella i Lleó. En relació al nombre de positius confirmats, Sanitat els xifra en 240.326, 394 més que ahir i en 219 els diagnosticats per la covid-19 el dia previ. D’aquests, 112 s’han produït a Madrid, 38 a Catalunya i 20 a l'Aragó. En els últims set dies, hi ha hagut 221 hospitalitzacions i 10 ingressos en Unitats de Cures Intensives a tot Espanya. Segons l’últim informe de Sanitat, hi ha hagut 2.376 diagnosticats a tot l’estat espanyol en els últims set dies i 5.958 en els darrers 14. Amb inici de símptomes durant la última setmana, n’hi ha hagut 231 i 948 han començat a tenir símptomes en els darrers 14 dies.  A Catalunya, el total de positius confirmats per proves se situa en 59.112, 38 dels quals diagnosticats el dia previ. 2.301 en els últims 14 dies i 745, en l’última setmana. En relació a la data d’inici de símptomes, 74 els han començat a tenir durant els darrers set dies i 328, en els últims 14.  Madrid és la comunitat amb més nous diagnosticats el dia previ (112) i Aragó la tercera, amb 20, seguides del País Valencià i Andalusia. Hi ha quatre comunitats sense cap cas nou confirmat el dia anterior.  Pel que fa a les defuncions, Catalunya acumula des que va començar la pandèmia 5.587 morts, 8 dels quals durant l’última setmana. A Castella i Lleó n’hi ha hagut 28 i hi ha vuit comunitats que no ha registrat cap decés en els últims set dies.  En relació als ingressos en UCI, des que va començar la pandèmia n’hi ha hagut 11.415, 10 dels quals durant la última setmana. D’aquests, 3 s’han produït a Castella-la Manxa i 3 a Castella i Lleó. Hi ha tretze comunitats que no n’han registrat cap. Catalunya n'ha registrat una. Des que va començar la pandèmia, hi ha hagut 124.013 hospitalitzacions, 221 en els últims set dies. D’aquetes, bona part s’han produït a Madrid (53) i a Catalunya i Castella i Lleó, amb 39 i 32 respectivament. Castella-la Manxa n’ha registrat 16, l’Aragó 12 i Andalusia, 17. El director del Centre de Coordinació d'Alertes i Emergències Sanitàries del Ministeri de Sanitat, Fernando Simón, ha reiterat que els desajustos en algunes dades es deuen al retard, cada cop menor, en les notificacions. A més, Simón ha volgut destacar que cada cop es detecten més casos i, per tant, el percentatge de mortalitat va baixant. De fet, la letalitat observada és d'un 8% de tots els casos detectats, però s'estima que és del 0,8% de tots els casos reals. Sobre l'excés de morts respecte el 2019 que avui ha publicat l'Institut Nacional d'Estadística, Simón ha dit que dues terceres parts són per casos de covid detectats, mentre que la resta poden ser casos no detectats, per casos de grip més virulenta que l'any passat o fins i tot pel retard d'alguns malalts en acudir a l'hospital per por d'infectar-se. A més, ha recordat que alguns morts amb covid tenien altres malalties prèvies.

Summary: Sanitat xifra en 27.128 els morts per coronavirus a Espanya, un més que el total d'ahir i 63 en els últims set dies


El vaixell va patir un desplaçament de la càrrega pel mal estat de la mar dimarts a la nit ACN Barcelona.-La companyia Balearia continua treballant al port de Palma de Mallorca per retirar els camions bolcats al vaixell 'Hypatia de Alejandría' que va patir un desplaçament de la càrrega com a conseqüència de la mala mar durant la nit del dimarts a dimecres. Segons ha informat la naviliera, ja s'han pogut retirar dos dels vehicles pesats i una vintena dels 40 camions que no podien sortir en quedar-se bloquejats i ara una grua tracta de desembarcar dos tràilers més a l'interior de la bodega. Balearia ha detallat que és una "operació complicada pel reduït espai de la bodega i que s'està desenvolupant amb una grua". El ferri cobria la ruta Barcelona-Alcúdia-Ciutadella i després de l'incident es va desviar a Palma. Els passatgers que posteriorment havien d'agafar aquest buc va ser reubicats en altres vaixells.

Summary: Continuen els treballs a Palma de Mallorca per retirar els camions bolcats de l'interior del ferri de Balearia


Deu dotacions dels Bombers treballen en un incendi que afecta una nau industrial al carrer Can Vilà del polígon industrial d'Artés (Bages). Es tracta d'una fàbrica de pintures i metalls que ha començat a cremar cap a dos quarts de sis de la tarda. El foc està confinat en un sector de la nau, i segons s'ha explicat des del cos d'extinció d'incendis està en fase de control. Quant han arribat a lloc els treballadors ja havien sortit de la fàbrica. Per precaució s'ha recomanat als treballadors de les naus pròximes a la que crema que es confinin a l'interior de les instal·lacions per no respirar els fums tòxics. Des de Protecció Civil s'ha indicat que l'incendi no afecta la població.

Summary: Crema una nau de pintura i metall en un polígon industrial d'Artés


Podem Catalunya veu el Govern "incapaç" de gestionar el país per les "batalles internes" en el si de l'executiu, entre socis i entre JxCat i PDeCat. La formació morada critica el "desistiment de funcions" de la Generalitat i es disposa a "construir una alternativa de govern" de cara a les pròximes eleccions. Aquesta és la crida que ha fet la coordinadora autonòmica, Conchi Abellán, en l'obertura del Consell Ciutadà Autonòmic de Podem, que es reuneix telemàticament aquest dissabte. El portaveu, Lucas Ferro, ha titllat d'"irresponsabilitat manifesta" la remodelació al Govern "per una gestió de partit i no per la pandèmia" i l'ha acusat d'anteposar "les pugnes partidistes" a l'interès general, tot i la pandèmia.

Summary: Podem Catalunya veu el Govern incapaç de gestionar el país per les "pugnes partidistes" a l'executiu


Els òrgans de govern del Consorci de L'Auditori i l'Orquestra han acordat en la reunió celebrada aquest dilluns iniciar la tramitació del procediment de selecció del director del Consorci. També es va acordar ordenar a la comissió executiva que impulsi la redacció de les bases que regiran el procediment de selecció i la seva convocatòria. Joaquim Garrigosa, l'actual director de L'Auditori, seguirà al capdavant de la institució fins que finalitzi el procés. Entre d'altres funcions, el director s'encarrega de la direcció artística de L'Auditori, d'acord amb els objectius artístics que estableix el Pla director aprovat durant la seva vigència. També són atribució seva les funcions d'alta direcció i comandament dels serveis vinculats a la programació i direcció artística: Orquestra Simfònica de Barcelona i Nacional de Catalunya (OBC), Banda Municipal de Barcelona (BMB), el Museu de la Música i el Centre Robert Gerhard i altres programacions musicals promogudes per l'Auditori. A banda, és l'encarregat d'elaborar els plans anuals d'actuació en el marc del Pla director, que defineixin els objectius artístics i la programació d'activitats, així com les memòries d'activitat, que donin compte del seu grau de compliment.

Summary: L'Auditori i l'Orquestra comencen el procés per reemplaçar el director del Consorci


Semàfor verd per a Ferrari Land, el nou parc temàtic de PortAventura que obrirà portes aquest divendres. El nou espai ha suposat una inversió d’uns 100 milions d’euros i ofereix onze atraccions, entre elles l’accelerador vertical ‘Red Force’, la muntanya russa més alta i més ràpida d’Europa. Aquest dijous s’ha fet l’acte inaugural del recinte, abans que els primers visitants puguin gaudir a partir de demà del nou parc dedicat a l’escuderia italiana -el segon que es construeix al món-. S’espera que l’obertura de Ferrari Land permeti passar de quatre a cinc milions de visitants anuals al complex de Vila-seca i Salou (Tarragonès) i convertir-lo en una destinació familiar “líder al món”. L’objectiu és que el parc ajudi a reforçar els mercats italià, alemany, belga, holandès i dels països nòrdics.  Després de dos anys d’obres, Ferrari Land ha obert aquest dijous les seves portes a unes 1.500 persones entre mitjans de comunicació -uns 250 d’arreu del món- i convidats, abans de l’obertura oficial que tindrà lloc demà. El fill del fundador de la mítica marca italiana, Pietro Ferrari, ha estat el protagonista de l’acte inaugural, que ha arrencat amb el tradicional tall de cinta i amb una simbòlica encesa de motors del parc.  Amb Ferrari Land, PortAventura es pretén convertir en un gran “referent internacional” del sector, segons ha subratllat el seu president, Arturo Mas-Sardá. De fet, el complex turístic i d’oci català es convertirà en el primer de tot Europa que disposa de tres parcs temàtics -el parc d’atraccions, l’aquàtic i Ferrari Land-, a més de cinc hotels, un centre de convencions, un camp de golf i un ‘beach club’, segons ha detallat el seu director general, Fernando Aldecoa. Un dels responsables de Ferrari, Luca Fuso, s’ha mostrat convençut que l’aliança entre ambdues companyies “serà un èxit” perquè comparteixen trets d’identitats com la cultura europea i mediterrània i la voluntat d’innovació i mirada al futur. L’escuderia, que enguany compleix 70 anys, ha lloat el prestigi i la ubicació del complex de Vila-seca i Salou, que considera idonis per transmetre de forma adequada “l’esperit” de la seva marca.  Per la seva banda, Aldecoa ha assenyalat que el nou espai dedicat al Cavallino Rampante els permetrà assolir un rècord de visitants, passant dels quatre milions de visites de la temporada passada a cinc milions aquest any. Es confia que Ferrari esdevingui també un puntal per atraure visitants de mercats amb poc pes en l’actualitat com Itàlia, Bèlgica, Holanda i els països nòrdics, i incrementar la xifra de visitants estrangers a PortAventura, que ja suposen el 55% del total. Actualment, el ritme de reserva d’entrades està sent molt elevat i se situa en xifres “rècord”, segons Aldecoa, per la qual cosa preveuen una Setmana Santa i una temporada d’estiu “molt exitoses”. Per accedir a Ferrari Land cal adquirir una entrada combinada, indivisible amb l'accés al parc d'atraccions, a un preu de 60 euros. El nou espai tindrà una entrada de matí -amb un horari de deu a cinc de la tarda- i, en temporada alta, també n'hi haurà un de tarda -de les sis a la una de la matinada-. La companyia no descarta que el nou espai, i per extensió el conjunt de PortAventura, pugui passar a obrir durant tot l’any. L’estrena de Ferrari Land comportarà la contractació de 400 treballadors addicionals, segons ha detallat el director general de PortAventura. En les obres del parc, que han durat dos anys, hi ha treballat unes 550 persones de mig centenar de companyies, tant nacionals com internacionals.  Ferrari Land ocupa una superfície d’uns 70.000 metres quadrats i acull un total d’onze atraccions. La més espectacular és l’accelerador vertical ‘Red Force’, que presideix el parc i és visible des de diversos quilòmetres de distància. Amb una capacitat de 1.200 passatgers cada hora, l’atracció accelera els cotxes de 0 a 180 km/h en cinc segons, els eleva fins als 112 metres d'altura per un dels braços de la torre i, finalment, els fa caure en picat per l'altra banda en un interval d'uns 30 segons.  L'objectiu de ‘Red Force’ és simular l'experiència d'un pilot de la Fórmula 1 (F1), segons ha explicat el pilot de proves de l’escuderia italiana Marc Gené. La muntanya russa més alta d’Europa i la quarta del món és la gran atracció de Ferrari Land i ofereix una força d’acceleració de 4.5g, un valor que supera el dels monoplaces.  El cor del nou parc temàtic és Ferrari Experience, un espai dedicat als mons del GT i la F1, que disposa de dues atraccions tecnològicament molt innovadores. D’una banda, els visitants podran gaudir de ‘Racing Legends’, un simulador tipus omnimax i, de l’altra, de ‘Flying Dreams’, que els farà volar arreu del món i al llarg del temps coneixent de ben a prop els models més famosos de l’escuderia, així com als seus pilots.  Una de les anècdotes de la jornada inaugural és que Ferrari Experience s’ha avariat poc després de l’obertura i alguns visitants hi han quedat atrapats durant uns minuts, sense conseqüències.  La nova àrea temàtica de PortAventura ofereix també un circuit d'automòbils elèctrics de 500 metres, torres de rebot i caiguda lliure, simuladors, una atracció infantil tipus 'speedway' i un espai on els visitants poden competir en equips i provar l'experiència de canviar les rodes d'un F1 com si es tractés d'un autèntic 'pit stop'. També s'han obert punts de restauració, com una autèntica 'trattoria' italiana, i per tot el parc hi ha elements decoratius de la marca i vehicles, així com espectacles i animacions itinerants.  Ferrari Land inclou una reproducció d'edificis icònics de Maranello, la ciutat que acull la seu de l'escuderia italiana. També referències arquitectòniques de grans monuments emblemàtics com ara el Coliseu romà o el Campanile de San Marco de Venècia, ja plenament restaurat després de l’espectacular incendi que el va afectar al desembre. Ferrari Land està concebut com un tribut a Enzo Ferrari, el fundador de la marca, al seu estil de vida i als vehicles icònics que va crear.

Summary: Ferrari Land engega motors amb l’objectiu d’assolir la xifra rècord de 5 milions de visitants


La vicepresidenta del govern espanyol, Soraya Sáenz de Santamaría, ha reaccionat aquest dilluns al matí a la decisió del Tribunal Constitucional (TC) de no respondre encara si admet a tràmit o no el recurs a la investidura de Carles Puigdemont però condicionar la viabilitat del ple a la presència del candidat i al permís que pugui demanar al Tribunal Suprem per poder acudir. Per a Santamaría, “el TC ha dit clarament que Puigdemont ha de posar-se a disposició judicial, i aquest és el camí que ha de seguir, el del Tribunal Suprem”. La vicepresidenta, a més, ha considerat que la decisió del TC no qüestiona “en absolut” el seu executiu. “Al govern ens sentim satisfets cada dia de complir amb la nostra obligació. Governar és pensar primer en el futur del teu país i després en el teu”, ha sentenciat a les portes d’un esmorzar informatiu a Madrid.

Summary: Santamaría avisa que si Puigdemont torna “ha de posar-se a disposició judicial” i l’insta a “seguir el camí del Suprem”


El govern del Vendrell ha expulsat la regidora d’ERC Eva Mata, responsable de Medi Ambient, Sostenibilitat i Serveis Ambientals, degut a una “manca de lleialtat institucional”. L’alcalde, Martí Carnicer, ha anunciat aquest dimecres la decisió, acusant Mata de “tenir una pròpia dinàmica de treball, sense consultar res a la resta de l’equip de govern”. Carnicer ha assegurat que a l’inici del mandat ja es van produir els primers enfrontaments interns, i que la situació ha anat augmentant lentament: “En lloc de trobar camins per resoldre els problemes, les dificultats cada cop eren més importants”, ha senyalat. Tot i la sortida d’Eva Mata, continua vigent el pacte de govern entre PSC, CiU i ERC, ja que la decisió no afecta el republicà Josep Marrasé. D’aquesta manera, el govern compta amb 8 dels 21 regidors del Ple. Per la seva part, Esquerra ha declinat fer cap valoració dels fets, a l’espera de celebrar una reunió interna durant les properes hores. “En un Ajuntament que ja té dificultats polítiques, cal un govern més estable, que pugui treballar com una pinya”. Martí Carnicer ha justificat així la sortida de la regidora d’ERC Eva Mata de l’equip de govern, a qui ha acusat d’exercir el seu càrrec de forma unilateral, alhora que ha lamentat que en més d’una ocasió havia “fet retrets” a la tasca d’altres regidors.  Segons ha detallat l’alcalde públicament aquest dimecres, la mala entesa amb Eva Mata és una situació que “ha anat ‘in crescendo’”. Amb tot, l’últim motiu que ha propiciat l’expulsió de la Junta de Govern han estat les discrepàncies de vot als darrers plenaris. Tenint en compte que fins ara l’executiu governava amb 9 dels 21 regidors del Ple, Martí Carnicer ha determinat que  “la millor solució per l’estabilitat i pel futur del municipi és reduir l’equip de govern”. Al mateix temps, però, l’alcalde ha remarcat que l’expulsió de Mata no fa trontollar el pacte entre PSC, CiU i ERC. Pel que fa a la governabilitat, Martí Carnicer sí que ha reconegut que el fet que l’executiu ara estigui format per 8 dels 21 edils significarà la recerca de “més suports”. Fins ara, Eva Mata encapçalava les regidories de Medi Ambient, Sostenibilitat i Serveis Ambientals (recollida de residus, neteja viària, cementiri i protecció d’animals). Aquest dimecres, però, no s’ha concretat com es redistribuiran aquestes responsabilitats, i el govern ha anunciat que ho detallarà properament.  Per la seva part, l’executiva comarcal d’Esquerra ha donat suport a Eva Mata, negant cap discrepància interna amb ella en el si del partit. De cara a aquesta tarda, hi ha prevista una reunió de l’executiva local, on es valorarà la decisió anunciada pel govern vendrellenc.

Summary: El govern del Vendrell expulsa la regidora republicana Eva Mata per “manca de lleialtat institucional”


El Tribunal Superior de Justícia de Catalunya (TSJC) ha tombat la instal·lació de la macroplanta de tractament de residus que es volia aixecar en un paratge de Forallac (Baix Empordà). L'alt tribunal ha desestimat el recurs interposat per l'empresa Servitransfer SL i ha avalat la decisió de la Generalitat, que va denegar-li la llicència ambiental. El projecte contemplava aixecar fins a cinc naus de formigó a la zona on ara hi ha una deixalleria, amb capacitat perquè hi entressin fins a 123.000 tones de deixalles anuals. Entre altres, s'hi desballestarien vehicles i s'hi tractarien metalls, olis industrials i residus sanitaris. L'advocat de la plataforma 'SOS Empordanet', Eduard de Ribot, celebra la sentència i assegura que, tot i que es pot elevar al Suprem, hi ha "molt poques possibilitats" que el recurs prosperi. De Ribot tampoc ha estalviat retrets cap a l'alcalde de Forallac, Josep Sala, que des d'un principi va defensar la macroplanta.

Summary: El TSJC tomba la instal·lació de la macroplanta de tractament de residus a Forallac


La Patum 2018 ha format als integrants de les comparses, entitats i bars per detectar qualsevol possible agressió sexista durant la festa. Així hi ha donat a conèixer la regidora de Patum, Mònica Garcia, en la presentació de les novetats d'aquesta edició. "No tenim constància del fet que hagi passat, però podem pensar que passa i que la gent no ho denuncia", ha aprofundit el regidor d'igualtat, Ivan Sànchez. A banda de la formació, la festa comptarà amb un punt fix amb professionals durant les nits de dimecres a diumenge, i es duran a terme accions per sensibilitzar als joves sobre els perills del consum d'alcohol. La Patum de 2018 arrenca el proper 30 de maig i compta amb un pressupost de més de 300.000 euros.

Summary: La Patum forma a entitats, bars i comparses per a detectar agressions sexistes


El 40% del menjar que reparteix el Banc dels Aliments de Girona –més de 1.000 tones- ja surt de la lluita contra el malbaratament. Són productes que no es poden vendre, sovint perquè estan a punt de caducar, i que arriben al banc a través de donacions que fan les empreses, les minves que els voluntaris recullen als comerços o la retirada d'excedents (en el cas de la fruita i la verdura). Durant el 2018, el Banc dels Aliments de Girona va repartir 2.667 tones de menjar a 86 entitats benèfiques, que van permetre atendre 33.224 persones necessitades. Són un 7% menys que l'any anterior. Segons el president del Banc dels Aliments de Girona, Frederic Gómez, aquest descens s'explica per diverses causes. Per una banda, perquè cada cop hi ha més control per part dels serveis socials, però per l'altra perquè també hi ha aturats que han aconseguit trobar feina i ja no necessiten l'ajuda. Des del Banc dels Aliments de Girona també fan una crida per trobar més voluntaris per preparar i repartir el menjar. Sobretot, allò que més els fa més falta són conductors de furgonetes.

Summary: El 40% del menjar que reparteix el Banc dels Aliments de Girona ja surt de la lluita contra el malbaratament


Oriol Mitjà, investigador i assessor del Govern, ha opinat que el pla de l'Estat és "prudent i té bona base científica", però ha afegit que falten mesures de control. "La recuperació d'activitat econòmica per sectors és molt encertada i, amb el compromís ja demostrat per la ciutadania, pot tenir èxit", ha dit a Twitter. Ara bé, ha insistit que hi ha eines de detecció de casos i traçat de contactes que caldria concretar: amb més proves, aïllaments i recerca de contactes. Ha subratllat que es poden localitzar el 85% de contactes amb tècniques manuals, però això requereix entre 50.000 i 100.000 agents de salut pública. "Però la tecnologia pot ajudar, i més aviat que tard la societat haurà d'obrir aquest debat bioètic fonamental", ha conclòs.

Summary: Oriol Mitjà creu que el pla de l'Estat és "prudent i té bona base científica" però diu que  falten mesures de control


La majoria de les 102 empreses que es van constituir el 2017 són treballadors autònoms i dedicades al sector serveis ACN Girona.-El 56% dels negocis que ha ajudat a crear Girona Emprèn sobreviuen els primers 5 anys. Una dada que des de l'Ajuntament destaquen perquè gairebé dobla la mitjana de l'OCDE, que és d'un 29%. Ara fa una dècada de la posada en marxa d'aquest servei que el 2017 va contribuir a generar 102 negocis nous a la ciutat de Girona. La majoria són treballadors autònoms, que deixen la feina per engegar un projecte en solitari i muntar una empresa nova dedicada al sector serveis. Des de l'Ajuntament estan "molt satisfets" amb els resultats que està donant la iniciativa, i valoren la "bona feina" que fan els serveis tècnics que assessoren als emprenedors. "No ens fan al·lèrgies les empreses, al contrari", ha reblat l'alcaldessa de Girona Marta Madrenas. Per la seva banda, la regidora d'Activitat Econòmica, Glòria Plana, ha destacat Girona Emprèn ha estat "un estímul" que ha ajudat a "moltes persones" a superar la crisi. 72 empreses noves cada any. Aquesta és la mitjana de negocis que el servei Girona Emprèn ha ajudat a crear des de que va entrar en funcionament ara fa deu anys. Des del consistori, però, destaquen que els últims tres aquesta xifra ha estat "molt per sobre" del que és habitual. En concret, el 2015 van ser 106 els negocis nous que es van obrir, un any més tard van ser 92 i el passat 2017 la xifra es va enfilar fins a 102. "La veritat és que la tendència és molt positiva, i en aquest sentit estem molt contents", ha assenyalat la regidora d'Activitat Econòmica, Glòria Plana. Aquest increment també s'explica per les facilitats que va implantar el govern espanyol en la tarifa plana pels nous autònoms. Tot i això, des de l'Ajuntament deixen clar que l'aposta que s'ha fet des del servei "ha donat un gran rendiment". "Tot ajuda, està clar", ha destacat Plana. Però a més del nombre d'empreses que aixequen la persiana, des del consistori en destaquen la "bona qualitat". De fet, el 56% dels nous negocis que Girona Emprèn ajuda a crear sobreviuen al cap de cinc anys. Una dada que contrasta amb la del conjunt de l'OCDE que no arriba al 30%. "Això és molt important, perquè no es tracta d'obrir empreses a preu fet, sinó que perdurin", ha assenyalat l'alcaldessa, Marta Madrenas. En els deu anys que fa que funciona, Girona Emprèn ha ajudat a generar 725 negocis, que han suposat un total de 949 llocs de feina. A més, s'han format 2.108 persones, s'han analitzat 2.804 projectes i s'han fet 127 xerrades en centres educatius. "El més important és seguir creant sinergies i avançar de la mà de la innovació i de les idees", ha destacat Madrenas. En aquest sentit, l'alcaldessa ha recordat que la ciutat porta 54 mesos reduint les xifres d'atur. "Aquesta dada és magnífica, i tot el que ajudi a seguir en aquesta línia mereix que se li doni suport", ha assenyalat. Madrenas també ha reivindicat Girona com una ciutat que lidera la creació d'empreses i, de retruc, la innovació i el talent. Canvia el perfil Una de les característiques que els tècnics han comprovat durant els deu anys de funcionament del servei ha estat el canvi de perfil dels emprenedors. Els primers anys es tractava de persones que estaven a l'atur i que intentaven crear un negoci per sortir de la situació en la que es trobaven. Aquest perfil ha anat mutant els últims anys i actualment sis de cada deu persones que acudeixen a Girona Emprèn per posar en marxa el seu projecte estan treballant. Un aspecte que Madrenas ha destacat ja que considera que és "molt millor" que una persona ho faci per convenciment i no perquè "sigui la seva última opció". La majoria d'emprenedors són de la ciutat (60%), i la resta de l'àrea urbana propera a Girona. Per sexes el 51% són dones i el 49% homes. La majoria tenen estudis mitjos o superiors i són relativament joves. En aquest sentit, destaca la caiguda de l'edat en què decideixen posar en marxa un projecte nou. I és que prop de la meitat dels qui s'adrecen a demanar ajut a Girona Emprèn tenen entre 26 i 35 anys. Una roda que "beneficia a tots" Glòria Plana ha assenyalat que una qüestió "molt destacable" és que el servei permet "generar una roda que beneficia a tothom". "Més empreses vol dir més economia, més ocupació, menys atur, menys despesa social i tot plegat afavoreix al consum", ha reblat. La regidora també ha destacat la "bona percepció" que tenen tant els emprenedors com la ciutadania respecte al Girona Emprèn. En concret, l'ajuntament ha explicat que l'índex és de 9,8 sobre 10.

Summary: Més de la meitat dels negocis que ajuda a crear Girona Emprèn sobreviuen els primers cinc anys


El secretari general d'Unió, Ramon Espadaler, ha valorat aquest diumenge la renúncia de Josep Antoni Duran i Lleida a seguir liderant el partit. "Això no és un punt i final d'Unió en absolut i tampoc és un punt i seguit. Es tracta més d'un punt i a part", ha assenyalat Espadaler al programa 'El Suplement' de Catalunya Ràdio. El secretari general d'UDC creu que la dimissió de Duran ha de servir per fer un "examen de consciència" i reformular el partit per retornar al centre del catalanisme polític. "Ens hem d'adaptar a una nova realitat i a una societat que ha canviat molt. Però creiem que tenim uns valors sòlids que potser ara haurem d'expressar de manera diferents i visualitzar amb cares renovades", ha continuat Espadaler. "Hem d'oferir una alternativa de catalanisme de soca-rel i amb unes línies vermelles molt clares en llengua, educació, cultura i model de societat", ha reflexionat en veu alta el secretari general d'Unió, que ha posat la vista en el proper congrés del 16 i 17 d'abril per tal de dur a terme aquesta "renovació" a fons d'Unió. Espadaler, però, no ha volgut aclarir si es postularà com el relleu natural de Duran: "Això ja ho calibraré", ha sentenciat el secretari general d'UDC. "Estic disponible en el partit però no és una qüestió personal sinó de decisions col·lectives. Si se'm necessita en un lloc hi seré; i sinó, en un altre", ha valorat Espadaler, que sí ha apostat clarament perquè hi hagi més "pluralitat en els òrgans del partit" democratacristià.    Respecte al deute que arrossega Unió, el secretari general l'ha xifrat en 16 MEUR però ha assegurat desconèixer en quines entitats bancàries està contret. "Sincerament, mai m'he ocupat d'aquesta qüestió", ha afirmat Espadaler. "És un problema que tenim sobre la taula i no l'hem amagat mai. El tractarem però no em faci dir les solucions. Caldrà redimensionar-se si és necessari", ha avançat el secretari general d'Unió, que ha mostrat dubtes també sobre el funcionament del nou Govern de Carles Puigdemont fruit de l'aliança entre Junts pel Sí i la CUP. "Es tracta d'un govern que està molt tensat cap a l'esquerra radical de la CUP. Cada vegada s'evidenciarà més la necessitat de reformular l'espai del catalanisme", ha comentat Espadaler.  "Jo desitjo però que Puigdemont sigui un bon president de la Generalitat perquè Catalunya és el meu país", ha reblat el dirigent d'Unió, tornant a la figura del nou president. Espadaler sí que ha mantingut distàncies amb el projecte de les forces independentistes i que passa, segons ell, per una "ruptura de l'Estat de dret". "No podíem estar en un projecte que vol violentar la realitat i incomplir mandats del Tribunal Constitucional", ha conclòs Espadaler.

Summary: Espadaler, sobre l'adéu de Duran: "Això no és el punt i final d'Unió, és només un punt i a part"


El govern espanyol deixa la resposta a mans del portaveu, Íñigo Méndez de Vigo ACN Madrid.-Contràriament al que va fer el dilluns 29 de maig, quan va comparèixer a La Moncloa per contrarestar la convocatòria de la cimera pel referèndum, la vicepresidenta del govern espanyol, Soraya Sáenz de Santamaría no reaccionarà aquest divendres a l’anunci per part del president de la Generalitat, Carles Puigdemont, de la data i la pregunta del referèndum. El govern espanyol deixarà la resposta a mans del portaveu i ministre de Cultura, Íñigo Méndez de Vigo, que oferirà la tradicional roda de premsa dels divendres. L’equip de Mariano Rajoy opta d’aquesta manera per donar un perfil baix a l’anunci d’un referèndum que segons ha anat repetint en els últims mesos no se celebrarà. El PP també ha calcat l’estratègia de La Moncloa i ha deixat la resposta a mans del president del PPC, Xavier García Albiol, que oferirà una roda de premsa a Barcelona a les 11,45h. D'altra banda, de moment la Fiscalia també manté el silenci davant un anunci que segons han apuntat en les últimes jornades fonts d’aquesta institució no té naturalesa jurídica, i per tant a priori no és impugnable. Fonts del TC apunten també en aquesta direcció i assenyalen que qualsevol actuació d’aquesta institució hauria d’anar precedida d’una petició per part del govern espanyol.

Summary: Sáenz de Santamaría no reaccionarà des de La Moncloa a la data i la pregunta del referèndum


Un veí del Rourell (Alt Camp) de 19 anys ha ingressat a presó com a presumpte autor d’un delicte de robatori amb força a domicili, d’un robatori amb violència i intimidació, i d’una temptativa de robatori amb força a interior de vehicle. Els fets es van produir a principis de febrer en diversos municipis del Tarragonès i els Mossos d’Esquadra van poder identificar i detenir el lladre aquest dilluns. El primer cas es va remunta a les set de la tarda del 5 de febrer quan el noi va assaltar una dona de 73 anys que es disposava a entrar al portal de casa seva, al Morell (Tarragonès). Mentre esgrimia una navalla, el jove li va demanar tots els diners, però va acabar fugint sense aconseguir el seu objectiu ja que la dona es va defensar amb un paraigües que duia a les mans. El mateix dia, però una hora més tard, un mosso d’esquadra fora de servei va veure un individu que trencava el vidre del copilot d’un camió estacionat a la via pública al carrer Sardana del Morell, el mateix on vivia la dona. El lladre, en ser advertit que algú l’havia vist, va fugir corrents de la zona en direcció al carrer Camí de Reus sense arribar a sostraure res de l’interior del vehicle. L’agent no va poder interceptar-lo, però a posteriori el va poder identificar. Dos dies més tard, el 7 de febrer, el propietari d’una casa ubicada al carrer Major de Vilallonga del Camp (Tarragonès) va patir un robatori a l’interior del seu domicili entre les dues i les tres de la tarda. El lladre va aprofitar l’absència temporal del propietari de l’immoble per tal d’accedir-hi forçant la porta principal d’accés. De l’interior en va sostraure un ordinador portàtil, una consola de joc i tabac.  Finalment, aquest dilluns, agents de la Unitat d’Investigació de la comissaria de Tarragona van poder localitzar i detenir el presumpte autor dels tres delictes. El jove, que acumula tres antecedents policials per delictes contra el patrimoni, ha passat aquest dimecres a disposició del jutjat de guàrdia de Tarragona, el qual n’ha decretat l’ingrés a presó.

Summary: Un jove ingressa a presó per diversos robatoris al Morell i Vilallonga del Camp


L'eurodiputat de JxCat Carles Puigdemont formarà part de la comissió de Comerç Internacional de l'Eurocambra, mentre que Toni Comín estarà a la de Desenvolupament i Clara Ponsatí a la d'Indústria, Investigació i Energia. Després que tots tres hagin estat reconeguts com a membres de la cambra, els eurodiputats de JxCat ja formen part de les comissions del Parlament Europeu, de les quals seran titulars en una cadascun. A més, Puigdemont serà substituït a la comissió de Transport i Turisme, Comín a la de Medi Ambient, Salut Pública i Seguretat Alimentària i Ponsatí a la d'Economia.


La Universitat Autònoma de Barcelona (UAB) exigeix a la Generalitat "un finançament més just i un pla d'inversions" per aturar el deteriorament d'alguns dels seus edificis i retenir el talent que el centre genera. Ho ha explicat la rectora de la UAB, Margarita Arboix, que ha alertat sobre l'envelliment de la plantilla, que té una mitjana d'edat de 56 anys, i la dificultat de disposar de professorat "preparat i suficient" per fer recerca i docència. Arboix n'ha parlat després d'una sessió extraordinària del claustre de la UAB en què la comunitat educativa ha denunciat que des del 2011 el pressupost està congelat. Tot plegat després que aquest 2018 la universitat hagi tancat amb un dèficit de 3,2 MEUR.

Summary: La UAB exigeix al Govern que incrementi la partida destinada a universitats després de tancar el 2018 amb un dèficit de 3,2 MEUR


Per primera vegada, estarà copresidit per Soraya Sáenz de Santamaría ACN Barcelona.-El conseller d’Economia i vicepresident del Govern, Oriol Junqueras, assistirà finalment al Consell de Política Fiscal i Financera que se celebrarà aquest dijous a Madrid, en què també hi participarà per primera vegada la vicepresidenta del govern espanyol, Soraya Sáenz de Santamaría, al costat del ministre d’Hisenda, Cristobal Montoro. Així ho ha explicat aquest matí el secretari d’Economia, Pere Aragonès, en una entrevista a TV3, on també ha pronosticat que la Generalitat tindrà “capacitat d’influir” amb un PP que ara no disposa de majoria absoluta. “Tenim aliats, singularment el País Valencià i les Balears, amb qui col·laborem molt estretament”, ha subratllat Aragonès, que ha lamentat que el CPFF no sigui "una eina molt útil”. “Allà on hi hagi un sol euro que puguem aconseguir per als ciutadans de Catalunya, hi hem de participar”, ha assenyalat el secretari d’Economia, que també ha volgut deixar clar que no prendran part en “performances que serveixin per amagar altres coses”. Aragonès ha justificat que la Generalitat hagi tardat en confirmar la seva presència al Consell de Política Fiscal i Financera pel fet que la convocatòria oficial no els va arribar fins dilluns al vespre, al límit del reglament -que és de 72 hores abans- i després de comprovar l’ordre del dia es va decidir que era “oportú” assistir-hi. “Ens vam assabentar que es convocava pels teletips. Sempre esperem la comunicació formal i va arribar al límit del reglament”, ha comentat Aragonès.  En aquest sentit, el secretari d’Hisenda ha afirmat que “és important ser-hi”, atès que es debatrà l’objectiu de dèficit per a l’any que ve. Per Aragonès, calculat en funció de la despesa, Catalunya hauria de poder tenir un objectiu de l’1,18%, tot i que ha recordat que el govern espanyol ja ha avançat a les autoritats europees que serà del 0,5%.

Summary: Junqueras assistirà al Consell de Política Fiscal i Financera d’aquest dijous


Els trens de les línies R1 i RG1 acumulen des de la una d'aquest migdia retards de més de mitja hora a causa d'un atropellament entre Badalona i Sant Adrià de Besòs (Barcelonès), segons ha informat Renfe. Els combois circulen per via única en aquest tram. El tren afectat per l'atropellament havia sortit a les 12.28h de l'Hospitalet de Llobregat i tenia prevista l'arriba a Mataró a les 13.23h. La companyia ferroviària ha indicat que els viatgers d'aquest comboi seran transbordats a un altre tren a través de passarel·les.

Summary: Retards de més de mitja hora a l'R1 per un atropellament entre Badalona i Sant Adrià de Besòs


Podem ha llançat aquest dilluns a la tarda un vídeo electoral del 28-A a les xarxes socials on recorda la "crueltat" de la crisi econòmica i anima els electors a escriure la història al marge de les elits. L'espot, de gairebé tres minuts i conduit per la veu del líder de la formació lila, Pablo Iglesias, comença amb una crítica al "capitalisme més insaciable" que va "enfonsar països, expulsar gent de les seves cases i destruir llocs de treball". El vídeo afirma que els mateixos que van provocar la crisi i aplicar les mesures d'austeritat ara intenten fer creure que "la seva és l'única veritat i que cap alternativa és possible" . "Hem pogut, a un ritme més lent del que hauríem volgut, però estem podent. Es pot fer un país col·locant la gent al centre. Sí que es pot", assegura Iglesias.  Al vídeo hi apareixen dirigents de països europeus, com Angela Merkel i Emmanuel Macron, entre d'altres, i els alterna amb escenes de desnonaments, cues d'atur o protestes ciutadanes. També denuncia les "misèries" de les elits amb imatges de Rodrigo Rato, Luís Bárcenas, Florentino Pérez i Ignacio González.  Podem afirma que el 28-A no s'ha de triar "entre el mateix i el mateix" i mostra en una doble pantalla al líder del PP, Pablo Casado, i als de Cs i PSOE, Albert Rivera i Pedro Sánchez, encaixant la mà. "El futur és nostre. Malgrat el que et diguin la història l'escrius tu", diu Iglesias, amb imatges de lluites de joves contra el canvi climàtic, sindicalistes, pensionistes i dones el 8-M.  També mostra imatges de l'alcaldessa de Barcelona, Ada Colau, i membres de Podem. "No hem de tenir cap por. Tenim ganes de seguir i la certesa de que la història no ens la dictaran des de dalt ni 20 famílies ni 35 consells d'administració ni els que fan de veu dels poderosos", afirma l'espot, que acaba amb la imatge de Pablo Iglesias i el lema de campanya 'La història l'escrius tu'.

Summary: Podem llança un vídeo electoral on recorda la "crueltat" de la crisi i anima a escriure la història al marge de les elits


Les obres del túnel de Glòries ja s'han aturat a l'espera de la nova licitació. El consell d'administració de BIMSA va decidir el 24 d'abril rescindir el contracte a proposta del Govern pels elevats sobrecostos que s'estaven derivant. La UTE constructora ha estat realitzant fins ara feines de tancament de l'obra, especialment en matèria de seguretat. S'havien de finalitzar dos col·lectors i fer tasques de manteniment del tancat, entre altres qüestions. El director general de BIMSA, Ángel Sánchez, ja va preveure que aquests treballs durarien un mes o un mes i mig. El nou projecte, segons les previsions de l'executiu municipal, es licitarà al juliol per uns 40 MEUR, amb la intenció d'adjudicar-lo i començar les obres al gener del 2018. Al recinte on s'estava construint el túnel de Glòries ja no s'hi fan obres. Alguns operaris estan recollint els últims materials i instal·lacions.  La nova licitació, prevista per al mes de juliol, correspon al 30% del projecte inicial, que es va licitar per 80 milions però es va adjudicar per 60. Ara mateix estan executats uns 43 milions. BIMSA estima ara una licitació d'uns 39,2 milions, incloent també els treballs de reinici de l'obra. A això cal sumar altres costos fruit de l'aturada, com per exemple els 23.000 euros al mes que costarà vigilar el recinte. Queda pendent la segona fase de construcció del túnel.


La crisi de la covid-19 va provocar la destrucció de 63.700 llocs de treball durant la segona quinzena de març a Catalunya, amb una pèrdua de 7.000 feines al dia entre l'11 i el 30 de març, segons estimacions del Govern a partir de les dades d'afiliació a la Seguretat Social. El secretari general de Treball, Josep Ginesta, ha assegurat en una roda de premsa aquest dimecres que, en els primers tres mesos del 2020, s'han perdut 118.500 feines. Unes dades que, segons diu, reflecteixen de manera "més real" l'afectació econòmica de la crisi de la covid-19 que l'Enquesta de Població Activa (EPA), un indicador "històric" que no té capacitat de recollir la "celeritat" i la severitat" de la paràlisi econòmica que ha provocat la pandèmia. Ginesta ha fet aquestes declaracions el mateix dia en què s'han conegut les dades trimestrals de l'EPA que mostren que la taxa d'atur ha pujat fins al 10,66% entre gener i març. Segons aquesta enquesta elaborada per l'Institut Nacional d'Estadística, la xifra de desocupats ha augmentat en 5.800 persones, fins a les 411.600, en comparació als darrers tres primeres mesos del 2019. Aquesta enquesta s'elabora seguint les recomanacions de l'OIT i Eurostat i no s'han modificat els criteris de valoració a les circumstàncies de la covid-19, ha dit. En concret, ha assegurat que l'EPA no recull les afectacions que han patit treballadors inclosos en un Expedient de Regulació Temporal de l'Ocupació o els fixos discontinus, per exemple. El secretari de Treball ha remarcat que els efectes de la pandèmia sobre el mercat de treball "no es poden comparar" amb altres crisis com la del 2008, ja que hi ha centenars de milers de treballadors afectats pel decret d'estat d'alarma i el confinament general de la població, però totes les mesures "han de ser temporals i transitòries".  "La temporalitat de les mesures legislatives i econòmiques estan afavorint decisions conjunturals que no seran definitives. Tot això fa que hi hagi un mercat de treball desdibuixat. Estem en una bombolla", ha explicat. Ginesta no s'ha atrevit a fer previsions concretes de com pot evolucionar l'atur a Catalunya però ha assegurat que l'afectació al mercat de treball serà "molt important" si es té en compte que les previsions "més optimistes" auguren una caiguda del Producte Interior Brut (PIB) català del 5% a finals d'any. Per a pal·liar la crisi econòmica un cop aixecat l'estat d'alarma, el secretari de Treball considera necessari ampliar les mesures excepcionals pels expedients temporals, com ara l'exoneració de les cotitzacions a la Seguretat Social que l'empresa ha de pagar per treballador. "Moltes empreses no en tindran prou amb l'aixecament de l'estat d'alarma o amb l'inici de l'activitat, necessitaran mesures progressives. Ens interessa que el motor del mercat de treball, les empreses, superin la crisi", ha dit. Pel que fa a les dades de l'enquesta, ha destacat que la població ocupada que s'ha incrementat en 62.000 persones en un any, la xifra més alta des del primer trimestre del 2008, i que situa a Catalunya com la comunitat autònoma amb més ocupats. Pel que fa als aturats, també ha remarcat la comparació anual, tot valorant que la taxa d'atur, del 10,6% és un punt inferior a la de l'any passat i es manté per sota de l'11%. Entre les dades més preocupants que reflecteix l'estudi elaborat per l'INE, ha destacat el creixement de llars amb tots els actius aturats, que ha sigut de 14.400 persones en relació amb el trimestre anterior. També ha lamentat el descens de contractació al llarg del mes de març, amb una davallada del 40% de la contractació temporal. Pel que fa als Expedients de Regulació Temporal de l'Ocupació (ERTO) que tramita el Departament de Treball des de l'inici del confinament, Ginesta ha assegurat que ha resolt el 98,2% dels procediments. En el 92,3% dels casos s'ha constatat que existeix una causa de força major, mentre que un 2,7% d'expedients que al·leguen força major s'han rebutjat i un 4,9% s'han aprovat per silenci administratiu, és a dir, han quedat aprovats després de cinc dies hàbils. Preguntat sobre les irregularitats detectades en els ERTO, ha assegurat que la revisió d'aquests expedients anirà a càrrec de la Inspecció de Treball estatal.

Summary: Més de 63.700 llocs de treball perduts la segona quinzena de març a Catalunya, uns 7.000 al dia, segons el Govern


Demòcrates de Catalunya ha reclamat aquest dissabte activar la Mesa de partits per tal que Catalunya Sí Que Es Pot i l'entorn de Barcelona En Comú participin del procés constituent "que ha de finalitzar amb un referèndum i que radica en el dret a decidir". Demòcrates considera essencial ampliar la base del procés més enllà del 48% de suport actual. Així ho han acordat en el marc del seu primer Consell Nacional, que ha comptat amb la participació de 200 consellers i on s'ha traçat el full de ruta polític per als propers mesos. El Consell Nacional ha escollit Joan Rigol, president del màxim òrgan entre congressos de la formació política. Demòcrates considera essencial el procés constituent i ampliar la base social de l'independentisme que permeti ampliar el 48% actual a favor d'esdevenir una Estat independent a Europa.  D'altra banda, el portaveu demòcrata Toni Castellà, ha instat la CUP a aprovar els pressupostos de la Generalitat al parlament català perquè "uns pressupostos aprovats sempre seran millors que una pròrroga. Amb pròrroga no podem aplicar ni un mínim del pla de xoc social que volem fer". El Consell Nacional ha escollit Joan Rigol president del màxim òrgan entre congressos de la formació política, i Eli Castellà (Regió de Terres de l'Ebre), Roser Urra (Regió de Girona), Núria Buira ((Regió de Tarragona), Ariadna Salla (Regió de Lleida), Jordi Mas (Regió del Penedès), Sergi Sancho (Regió de Barcelona), Albert Monton (Regió de Catalunya Central) i Guillem Serra (Regió Metropolitana de Barcelona) membres de la Mesa del Consell Nacional. En el marc del Consell Nacional també s'ha aprovat concedir des de Demòcrates de Catalunya la Medalla Carrasco i Formiguera -a petició de la mateixa família- i commemorar el proper 9 d'abril, l'homenatge al polític i màrtir democratacristià. En el punt concret sobre la presidència del govern espanyol, Toni Castellà ha afirmat escoltaran qualsevol candidat si accepta un referèndum vinculant i amb calendari. En aquest sentit, ha afegit que Demòcrates prendrà la decisió sobre el posicionament a Madrid amb una consulta electrònica vinculant a tots els voluntaris. Demòcrates de Catalunya també ha volgut posar en valor, en el marc del Consell Nacional, el seu creixement com a partit des del passat 7 de novembre. A dia d'avui compta amb més de 2.000 voluntaris, 27 alcaldes, 137 regidors, 3 diputats provincials, 3  diputats al Parlament de Catalunya, 1 diputada a Madrid i 1 senador a les Corts espanyoles.

Summary: Demòcrates de Catalunya reclama incorporar Catalunya Sí que es pot al full de ruta independentista


El diputat de la CUP Carles Riera ha emplaçat aquest dimecres el nou govern i les forces parlamentàries a "desobeir la decisió" del Tribunal Constitucional d'admetre a tràmit i suspendre la llei catalana d'accés universal a la salut pública. Els cupaires volen que es garanteixi l'accés públic i gratuït a la salut a tota la població, també aquella que no té regularitzada la seva situació. En una roda de premsa al Parlament, l'exdiputada Eulàlia Reguant, que ha assegurat que el PP ha actuat de forma "classista i racista" en fixar "barreres d'accés", ha resolt que en un marc autonòmic és "impossible" treballar en aquest sentit. I per això han insistit que només en un marc de "república" es poden tirar endavant "polítiques públiques realment socials i progressistes" . Els cupaires han condemnat així la decisió del cap de setmana de suspendre una llei aprovada la legislatura anterior per "una amplíssima majoria" parlamentària. Són crítics amb la decisió perquè consideren que deixa en la "més absoluta precarietat" més de 180.000 persones. "Només desobeint al TC aconseguirem desenvolupar una legalitat que sigui inclusiva i que garanteixi els drets bàsics a tothom", ha insistit el diputat cupaire. Al seu torn, Reguant ha reclamat posar "les persones al centre" i ha fet una doble crida: ha instat els municipis a desenvolupar un padró universal i ha animat els treballadors públics a donar compliment a disposicions del Departament, com per exemple la 08/2015 sobre assistència sanitària de cobertura pública per als ciutadans estrangers empadronats a Catalunya, que "no són beneficiaris ni tenen la condició d'assegurats del Sistema de Salut".

Summary: La CUP crida el nou govern a desobeir la suspensió del TC a la llei catalana d'accés universal a la salut pública


Catalunya va ser inclosa a última hora en l'ordre del dia de la reunió inter-parlamentària entre la Unió Europea i la Xina que es va celebrar el 15 de novembre a Estrasburg a petició de Pequín, segons ha pogut saber l'ACN. El vicepresident del comitè d'Afers Exteriors de l'Assemblea Popular Nacional de la Xina, Wang Xiaochu, va preguntar als eurodiputats per la situació a Catalunya i, tot expressant el seu suport per l'actitud del govern espanyol, va demanar si l'estratègia adoptada per Madrid era també la línia oficial de la Unió Europea i si era d'esperar, per tant, que també s'apliqués en "altres" temes, en una referència implícita a l'actitud de la UE en les qüestions del Tibet, Xinjiang o les vulneracions de drets humans a la Xina, segons han confirmat a l'ACN fonts coneixedores del contingut de la reunió.  "Actualment, sí", va assegurar el president de la delegació de l'Eurocambra per a les relacions amb la Xina, el socialista alemany Jo Leinen, sobre si la posició espanyola respecte a Catalunya era la mateixa que la de la Unió Europea. Dos eurodiputats espanyols, Francisco Millan, del PP, i Fernando López Aguilar, del PSOE, van defensar l'actitud del govern espanyol sobre Catalunya, i van rebre el suport xinès.  Davant de la insinuació de la Xina, però, de si el paper europeu de no ingerència a Catalunya era esperable, per tant, en altres qüestions com el Tibet, la delegació de l'Eurocambra per les relacions amb la Xina va voler insistir que les situacions a l'Estat espanyol i al país asiàtic no són del tot comparables, segons ha pogut saber l'ACN.  En concret, segons han explicat fonts coneixedores del contingut de la reunió, els representants europeus del Parlament van deixar clar que si bé la UE segueix la política 'd'una sola Xina' pel que fa a les disputes territorials al país asiàtic, això no vol dir que pugui callar davant de possibles violacions de drets humans de Pequín. La Unió Europea, van recordar, demana "diàleg", en la situació catalana, i el compliment de la llei. Les mateixes fonts han negat que, ara per ara, la UE consideri que hi ha vulneracions dels drets humans a Catalunya arran dels empresonaments dels consellers o els líders de l'ANC i Òmnium.  El debat sobre Catalunya es va fer en uns 20 minuts al Parlament Europeu a Estrasburg, i estava inclòs en l'ordre del dia, canviat a última hora, sota el punt 'Temes regionals a Europa'. Els parlamentaris europeus i xinesos en van parlar just després de debatre sobre les conseqüències del Brexit.

Summary: La Xina demana explicacions a la UE pel seu posicionament sobre Catalunya


L'advocat de Clara Ponsatí, el britànic Aamer Anwar, assegura a l'ACN que hi ha "dificultats i errors" en l'euroordre dictada pel Suprem contra la seva clienta. Segons explica, hi ha "errors greus" en termes de precisió que "potencialment, podria argumentar-se, haurien de fer caure la petició" d'extradir Ponsatí a Espanya. Problemes amb les dates, els delictes marcats en l'ordre de detenció europea o les connexions que es fan entre la consellera d'Ensenyament destituïda i la violència el dia del referèndum són alguns dels punts que esmenta. "La qüestió és com es relaciona a Ponsatí amb la violència. Quina és la connexió amb la violència de l'1-O? Fins al dia d'avui no n'hem vist cap", manté en una entrevista amb l'ACN. A més, assegura que a Escòcia el crim de rebel·lió amb violència no existeix i que el de sedició va ser abolit fa molts anys. Per altra banda, una de les "claus" de l'estratègia de defensa, diu, serà demostrar que la seva clienta és davant "d'una persecució política" i plantejar si les penes a les quals pot fer front són "proporcionades i raonables" quan sumen fins a 35 anys de presó. Per a Anwar el sistema judicial espanyol és "independent i imparcial" excepte quan es tracta de Catalunya. En aquest sentit, l'equip de defensa posarà sobre la taula si el dret a un judici just pot ser garantit si Ponsatí és extradida, una acció que implicaria segons l'advocat que fos sotmesa a un tracte "inhumà i degradant", ja que no veu "fiable" que les autoritats espanyoles garanteixin la seva seguretat si és traslladada a una presó a Madrid. "Creiem que tenim arguments molt potents per l'actitud i les accions del govern espanyol, que un judici just no està garantit en aquests moments", afegeix el rector de la Universitat de Glasgow. La qüestió, diu, és abordar si el poder judicial a Espanya és "prou independent" de l'executiu. "Fins avui, els comunicats i les declaracions que han fet tant polítics com membres de la justícia espanyola han estat prejudicis", lamenta l'advocat, que veu "preocupant" que fins i tot en alguns mitjans es consideri "gairebé culpable" a Ponsatí malgrat que encara no hagi estat jutjada. Insisteix, per tant, el fet que tot i que Espanya és membre signant del Conveni Europeu de Drets Humans, la imparcialitat o independència del sistema es "desmunta" quan als tribunals espanyols hi arriba un afer relacionat amb el procés català. També en aquest sentit critica que si la justícia espanyola fos imparcial es faria referència en algun punt a la violència perpetrada per les forces policials l'u d'octubre. "Afirmen que Ponsatí va coordinar o incitar a la violència en els punts de votació i, per contra, no parlen de la violència de la policia espanyola. Qui n'és el responsable?", pregunta de forma retòrica. Amb tot, Anwar insisteix que el primer pas és veure si l'execució de l'euroordre s'ha fet "de manera correcta" i si el jutge del Suprem, Pablo Llarena, ha seguit el procés adequadament. El següent pas seria veure si hi ha delictes equiparables o comparables a Escòcia als delictes de què s'acusa Ponsatí, processada per rebel·lió i malversació. Sobre el cas de Puigdemont, Anwar admet que és "un procés difícil" tot i que està convençut que els seus advocats lluitaran l'extradició. "Alemanya, en els darrers anys, ha tingut la tradició d'acollir persones que escapaven de la persecució política i seria molt vergonyós que ara s'enviés Puigdemont a Madrid", assenyala. Un cas únic al Regne Unit En l'entrevista, Anwar explica que no coneixia Ponsatí i que si va acceptar representar-la és "simplement per una raó de justícia". "No crec que en la memòria recent haguem tingut un país europeu actuant d'aquesta manera tan brutal per esclafar un desig independentista", expressa recordant que Escòcia va celebrar un referèndum pactat i que va transcórrer de forma pacífica. "A Espanya la millor manera hauria estat deixar als catalans votar, triar el seu propi destí i confiar en la seva decisió i no imposar des de dalt la voluntat del govern espanyol", afegeix. Que un polític europeu hagi estat acusat de rebel·lió i que pugui fer front a penes de fins a 35 anys de presó no ha passat "mai" en la història del Regne Unit ni hi ha un cas "similar" a Escòcia, recorda l'advocat britànic, que remarca en tot moment que Ponsatí és una professora de la Universitat de Saint Andrews que va promoure "de manera pacífica la celebració d'un referèndum". "Fent un paral·lelisme, si aquí Nicola Sturgeon tirés endavant un referèndum demà sense el permís del Regne Unit i Theresa May ordenés la detenció de Sturgeon i que pogués fer front a 35 anys, tothom pensaria que és una bogeria i que no és ni raonable ni proporcionat", exposa. El cas de Ponsatí, sota l'escrutini d'Escòcia Preguntat per com veu la seva clienta, Anwar assegura que amb el pas dels dies està "més decidida, determinada i resolutiva" i que estan disposats a lluitar "fins al final". A més, afirma, està "aclaparada" pel suport rebut a Escòcia, Catalunya però també al Regne Unit, Espanya i Europa, si bé també està "impactada" per la situació. "El suport ha estat massiu però aquesta història és la de David contra Goliat; el govern espanyol té recursos il·limitats i com a despatx d'advocats hem de lluitar fins al final", diu fent una crida a seguir recaptant "tots els recursos possibles" per seguir muntant un equip d'advocats, també a Catalunya i a Londres, per lluitar l'extradició fins al final. "És un cas difícil però confiem que podem guanyar", conclou. "Potser, si en el passat no hi hagués hagut un referèndum a Escòcia, no hi hauria tant de seguiment, però el cas de Ponsatí és ara en el punt de mira i això vol dir també que es sota l'escrutini públic", diu l'advocat. Tot i que és "conscient" del gran suport que ha rebut la seva clienta a Escòcia i la "simpatia" expressada pel mateix govern, Anwar remarca que això no pot "interferir" en cap cas en la decisió, que és en mans de la justícia. El paper d'Europa El lletrat britànic lamenta el paper d'Europa, sobretot, després de la violència de l'1-O i veu "trist" que la majoria dels països europeus -incloent-hi el Regne Unit- no s'expressessin clarament en contra. En aquest sentit, recorda que "intentar criminalitzar el dret de les persones a l'autodeterminació entra en conflicte amb la llei internacional". "Hauríem d'estar criticant-ho i dient que s'equivoquen, fins i tot van dir que havien aconseguit 'decapitar' un govern i això no és un llenguatge propi duna democràcia civilitzada". Segons ell, forçar que polític hagin d'exiliar-se o enviar-los a la presó és enviar un missatge a la ciutadania: "si podem fer això al vostre govern, penseu què podem fer-vos a vosaltres".

Summary: L'advocat de Ponsatí veu "errors greus" en l'euroordre i diu que serà "clau" determinar que és una "persecució política"


El CaixaForum de Barcelona inaugura aquest dijous l’exposició ‘Poètiques de l’emoció’, una mostra amb què vol ressaltar la capacitat de commoure que té l’art contemporani més enllà del tarannà autoreflexiu i racional. L’exposició és un projecte de la jove comissària Érika Goyarrola en què “rescata” la capacitat de l’art “de commoure, fer-nos sentir i patir”, amb obres contemporànies en diàleg amb peces d’èpoques anteriors. Miró, Perejaume, Bill Viola, Colita, Julio González o Bas Jan Ader són alguns dels artistes representats en una exposició amb obres de la col·lecció ‘la Caixa’ d’Art Contemporani, el MNAC i 14 altres prestadors.  Poètiques de l’emoció parteix dels fons de l’entitat, tot i que no es tracta d’una exposició exclusiva de la seva col·lecció d’art contemporani. Compta amb 15 prestadors –el MNAC, el principal- i exhibeix un total de 21 artistes i 44 obres. L’objectiu del projecte comissariat per Érika Goyarola és ressaltar la capacitat de commoure que té l’art contemporani. “Els darrers anys l’art contemporani ha anat deixant la qualitat de commoure i s’ha fixat més en idees i conceptes, però a l’exposició hi ha moltes peces contemporànies que busquen exactament el contrari, tornar a la tradició de l’art amb capacitat de commoure”, raona Gaoyarrola sobre l’ànim amb què ha escollit les obres exposades.  Però l’exposició també aprofundeix en com l’art ha incorporat les emocions en el seu discurs al llarg de la història, i fa èmfasi en diverses representacions d’art religiós per la seva vocació de “commoure el fidel” i “educar-lo a través de l’emoció”.  L’esforç del comissariat ha estat “buscar peces del segle XX on és més difícil trobar obres que ressaltin l’emoció, en combinació amb exemples d’art religió, o d’altres, previs al segle XX i que estiguessin lligats o destaquessin gestos o moviments que s’han repetit al llarg de la història de l’art”, ha explicat la comissària.  L’exposició es divideix en tres àmbits que presenten tres formes diferents en què l’emoció s’ha mostrat en la història de l’art. El primer aprofundeix en l’emoció del subjecte a partir de la representació expressiva dels personatges protagonistes (peces contemporànies i art religiós en combinació). Iconografia religiosa (‘Davallament de la Creu’, 1.500), al costat del dramatisme del vídeo de Bill Viola ‘The Silent Sea’ (2002), entre altres.  El segon presenta un conjunt de peces  en què l’emoció s’expressa de forma metafòrica, amb la translació de l’estat anímic de l’artista a l’objecte representat, el paisatge o l’arquitectura. Aquí hi figuren ‘Paisatge 17’ (1985), de Perejaume, els relleus de bronze de Günther Förg o un gran llenç amb l’embadaliment de Joaquim mir davant els penya-segats de Mallorca. I el tercer àmbit analitza la manera com l’art s’apropia de l’emoció en el món social, des de la festa i les celebracions populars fins als moviments socials i la política. En aquesta sala destaquen el gran ‘Maig 1968’ de Joan Miró, així com fotografies de Colita que mostren l’exaltació col·lectiva o ‘El crit de la Montserrat’ (1940), amb què Julio González reflectia el sentiment d’impotència per la injustícia i la repressió de la Guerra Civil. Per Érika Goyarrola el sentit de l’exposició és, principalment, remarcar el caràcter emotiu i accessible de moltes expressions de l’art contemporani, lluny de l’autoreferencialitat que, al seu parer, sovint el limita a especialistes  que poden entendre’l. “Aquí es tracta del contrari, tothom és benvingut i tothom pot entendre les peces, ja sigui perquè són més obertes o per estar al costat d’obres d’art religiós o figuratiu que tots tenim en l’imaginari”, defensa. “L’emoció és, segons les darreres investigacions científiques, quelcom fonamental per la supervivència i el benestar humans”, rebla la comissària.

Summary: CaixaForum reivindica l’art contemporani que “commou” amb l’exposició ‘Poètiques de l’emoció’


casos detectat aquest mes d'agost a la comarca ACN Llívia / Puigcerdà.-L'edifici consistorial de Llívia (Cerdanya), que també acull les dependències del museu municipal, ha tancat preventivament les seves portes després que l'alcalde del municipi hagi donat positiu a la prova de la covid-19. De fet, el mateix batlle, Elies Nova, ha informat de la decisió aquest divendres, la qual s'ha adoptat seguint les instruccions dels organismes sanitaris. D'altra banda, l'Hospital de Cerdanya s'està preparant per fer front a l'augment de casos de coronavirus detectats aquesta darrera setmana d'agost a la comarca. Així, la zona d'aïllament de l'equipament s'ha estès a la planta d'hospitalització i, si la situació ho requerís, es podria tornar a posar en marxa la configuració que hi havia a la primera onada de la pandèmia. Durant tot l'agost, s'han detectat 28 nous positius a l'hospital, 9 dels quals han requerit d'ingrés. Segons han informat des del centre sanitari, l'augment de casos representa el 6% del total de les proves PCR que s'han dut a terme a l'equipament. Aquest repunt contrasta amb la tendència mantinguda des del mes de maig, quan es van comptabilitzar més de 80 dies sense hospitalitzacions per covid-19.

Summary: Llívia tanca l'edifici de l'ajuntament després que el seu alcalde, Elies Nova, hagi donat positiu de covid-19


Un jove de 23 anys i veí d'Olot ha ingressat a presó per un robatori amb força en grau de temptativa en un comerç de la capital garrotxina. La Policia Municipal el va detenir la matinada del 4 d'agost, després que una veïna els alertés que el jove estava intentant forçar la reixa d'un comerç. Després d'això, la dona va recriminar la conducta del presumpte lladre i aquest va fugir corrent. Quan van arribar els agents van començar a buscar-lo per la zona i el van trobar en un habitatge amagat en el centre d'Olot. La policia va escorcollar-lo i van trobar-li una barra metàl·lica amb la qual havia intentat forçar la reixa del negoci. El jove comptava amb nombrosos antecedents per delictes similars i va ingressar a presó. El dimecres 5 d'agost, l'endemà, la Policia Municipal d'Olot va detenir un altre jove per un robatori amb força al municipi. Els fets van passar sobre les quatre de la matinada, quan l'home va trencar el vidre d'un establiment del carrer Josep Ayats i va emportar-se diversos objectes del seu interior. Els Mossos d'Esquadra i la Policia Municipal es van desplaçar fins al lloc dels fets i van començar a localitzar l'autor del robatori de forma coordinada. Un veí va donar informació del lladre i gràcies a això van localitzar-lo caminant pel centre amb una motxilla. Quan la policia va veure que coincidia amb la descripció proporcionada pel veí, el van aturar i van registrar la motxilla, on van trobar diversos dels objectes que havia agafat del comerç que havien assaltat. El jove, que era menor d'edat, també havia protagonitzat diversos delictes similars en els últims mesos.

Summary: Un jove de 23 anys ingressa a presó després d'intentar robar en un comerç d'Olot


Societats de Caçadors del delta de l'Ebre, coordinades per la Federació Catalana de Caça amb el parc natural i els regants, han instal·lat 113 rampes als canals de regadiu del delta de l'Ebre per evitar que exemplars d'aus aquàtiques, principalment ànecs, acabin morint. L'altura de les parets de les canalitzacions dificulten la sortida de les aus i, en molts casos, expliquen, acaben sent víctimes de depredadors com els gavians. Això, segons els caçadors, fa disminuir la població d'aquestes espècies. La construcció de rampes d'obra es complementa cada any amb instal·lacions provisionals a l'època de crida. De les 113 rampes instal·lades pels caçadors, 32 han estat finançades pel parc natural i la resta per la Federació Catalana de Caça. Segons l'entitat, aquest 2020, i com a conseqüència de l'emergència sanitària pel coronavirus, no s'han pogut implementar les estructures fixes previstes i, en el moment que la desescalada ho ha permès, s'han instal·lat rampes provisionals de canyís i fusta als canals, que se sumen a les existents anteriorment i les provisionals que es guardaven de l'any anterior. Les comunitats de regants i el parc natural han contribuït a la seva col·locació.

Summary: Els caçadors instal·len 113 rampes provisionals als canals del delta de l'Ebre per salvar ànecs


La Diputació de Tarragona construirà una nova rotonda a la carretera T-314 en la intersecció amb el Camí de Sant Joan, per millorar la seguretat viària en l'accés a Vinyols i les Arcs (Baix Camp), i per als usuaris que utilitzen aquest nus viari per accedir a altres municipis o emplaçaments. També es preveuen reforçar i garantir l'enllumenat. El projecte, aprovat inicialment pel ple de la Diputació de Tarragona, compta amb un pressupost de 489.583,29 euros i es preveu que les obres comencin abans d'acabar l'any.

Summary: La Diputació de Tarragona millorarà l'accés a Vinyols i els Arcs des de la carretera T-314


L'Institut d'Assistència Sanitària (IAS) Girona té 104 professionals que han donat positiu per coronavirus. D'aquests, 49 són treballadors de l'hospital Santa Caterina de Salt (tres d'ells dels serveis generals), 39 del sociosanitari La República, 13 de la Xarxa de Salut Mental i Addiccions i tres de l'àmbit d'atenció primària. Segons les dades facilitades per l'IAS, 46 són auxiliars d'infermeria, 32 infermers, onze metges i onze d'altres categories que estan a casa perquè són asimptomàtics o la simptomatologia que tenen no requereix ingrés hospitalari. N'hi ha quatre, però, ingressats al Santa Caterina i que estan estables. El Servei de Prevenció de l'IAS Girona ja ha començat a fer, aquesta setmana, la prova de control d'infecció (que consisteix en un frotis de faringe) als professionals que fa ja quinze dies que estan en aïllament. Tres ja es poden reincorporar a la feina després de donar un resultat negatiu de coronavirus.  En total, aquest servei ha fet 236 proves de control als professionals: 203 a treballadors simptomàtics o per contacte i 33 a professionals asimptomàtics. A través de les xarxes socials, l'IAS subratlla que estan cuidant els companys ingressats perquè es recuperin aviat de la malaltia.

Summary: L'IAS té 104 professionals amb covid-19: 49 al Santa Caterina, 39 al sociosanitari, 13 a salut mental i 3 a primària


El Govern de la Generalitat ha xifrat en 2.262.424 les paperetes no requisades al referèndum de l'1 d'octubre, el 90% de les quals favorables a la independència de Catalunya. Són xifres provisionals que ha fet públiques aquest dilluns de matinada el conseller de la Presidència i portaveu del Govern, Jordi Turull. En total, les paperetes marcades amb el sí han estat 2.020.144, mentre que 176.566 han optat pel no, fet que representa un 7,8%. El vot en blanc ha obtingut el 2% del total de paperetes no requisades, 45.586 vots, i els vots nuls han estat 20.129, el 0,89%. Turull ha remarcat que en uns 400 col·legis electorals no s'ha pogut exercir el dret a vot i totes elles sumaven un cens de 770.000 votants, tot i que el cens obert no permet saber del cert encara si aquests votants han pogut votar en altres col·legis. Segons Turull, els experts consideren que en circumstàncies normals la participació hauria estat del 55% aproximadament, ja que molts votants han marxat dels col·legis quan han vist la repressió policial. Turull també ha explicat que encara falten per comptar uns 15.000 vots i els vots dels catalans a l'estranger, uns 7.000. Els resultats finals es coneixeran en pocs dies. Respecte el recompte, Turull ha dit que s'ha fet de manera ordinària, com en altres comicis, i que ve avalat per la "solvència acreditada" d'acadèmics, experts i observadors internacionals. Malgrat això, ha admès que li hagués agradat que la sindicatura electoral encara funcionés. "No ens imputin a nosaltres si falten garanties, les ha trinxat l'estat", ha dit.

Summary: 2.262.424 de paperetes no requisades al referèndum, el 90% a favor del sí a la independència


La Mesa del Senat ha rebutjat aquest dilluns la petició del Partit Demòcrata Català (PDC) per constituir-se com a grup propi a la cambra alta i haurà d’integrar-se al grup mixt. El màxim òrgan de decisió del Senat va ajornar la setmana passada la decisió per aquest dilluns sobre el grup del PDC a l’espera de l’informe del serveis jurídics de la cambra. El vicepresident primer del Senat, Pedro Sanz, ha explicat en roda de premsa que els quatre representants del Partit Popular han votat en contra i els dos del Partit Socialista s’han abstingut, mentre que el representant del Partit Nacionalista Basc és l'únic que hi ha votat a favor.

Summary: La Mesa del Senat rebutja que el PDC tingui grup propi


80 dotacions treballen de matinada per estabilitzar l'incendi ACN La Torre de l'Espanyol.-80 dotacions terrestres dels Bombers han treballat durant la nit a l'incendi forestal de la Ribera d'Ebre prioritzant l'atac al flanc esquerre, amb l'objectiu d'ancorar-lo a tocar de la C-12 i així poder-se centrar en el dret, que és el que més preocupa. A partir de les 7 hores començaran a incorporar-se els mitjans aeris. El foc, que es va propagar amb molta velocitat des del seu inici, continua actiu i ha cremat ja 3.600 hectàrees. Hi ha 5 carreteres tallades. Durant la nit s'ha treballat amb màxima intensitat aprofitant que el vent havia amainat a la zona, que la temperatura havia començat a baixar amb l'arribada de l'ocàs i que la humitat va pujar en horari de nit. Tot i així, al llarg del dia s'espera que les temperatures tornin a pujar i la humitat baixi. La situació tornarà a ser de risc extrem, avisen els Bombers. Manel Pardo, director general de Prevenció, Extinció d'Incendis i Salvaments, ha explicat a Catalunya Ràdio que la nit ha estat "molt dura" pel terreny "abrupte" i per l'ús de la maquinària pesant. "Hi ha hagut bastantes dificultats", ha reconegut Pardo, que ha explicat que el flanc dret, sobretot la part de dalt, no està tan controlat com voldrien. "Pensàvem que a aquesta hora tindríem més estabilitzat tot el perímetre, però no el tenim estabilitzat", ha admès.  La part esquerre del foc, en canvi, està més estabilitzada, ja que els Bombers hi han treballat durant la nit per ancorar-la a tocar de la C-12. El perímetre són unes 5.400 hectàrees, ha dit Pardo, però no totes estan cremades.  Durant la matinada, els Bombers han pogut treballar en millors condicions, ja que el vent ha amainat, la temperatura ha baixat i la humitat ha pujat fins al 62% que s’ha registrat a les 5 hores. Tot i això, i al llarg de la jornada diürna d’avui, s’espera que les temperatures es tornin a alçar. De fet, la humitat relativa ja ha començat a baixar i la situació en general tornarà a ser de risc extrem, amb la qual cosa es manté la previsió d'un potencial de l'incendi de 20.000 hectàrees.  A les 7 hores s'han incorporat a les tasques un helicòpter de comandament, un helicòpter bombarder i 2 avions de vigilància i atac. A partir d’aleshores, i de manera progressiva, s’aniran afegint la resta de mitjans aeris, amb 3 helicòpters bombarders més, un altre helicòpter de comandament i els 3 hidroavions del Ministeri d'Agricultura.   La Unitat Militar d'Emergències va arribar a la nit per col·laborar en les tasques d’extinció. La integren uns 120 efectius i 9 vehicles del Batalló d'Intervenció amb base a Saragossa, dispositiu que podria incrementar-se en funció de com evolucioni l’incendi al llarg de les pròximes hores. El dispositiu d’extinció també compta, des de dijous, amb maquinària pesada.   Des dels moments inicials el foc es va propagar amb molta velocitat en direcció nord-oest, empès pel vent. Anit, l’incendi tenia un perímetre de 128 quilòmetres, amb 14 quilòmetres de llargada, i ja havia afectat unes 3.600 hectàrees afectades de diversos municipis: la Torre de l’Espanyol, Vinebre, la Palma d’Ebre, Flix i Maials, segons la darrera estimació del Cos d’Agents Rurals. Hi ha una trentena de persones evacuades de les masies que hi ha a la zona.   Hi ha també 5 carreteres tallades com a conseqüència d’aquest incendi: la C12 (entre Maials i Flix), la T703 (a la Palma d’Ebre ), la C233 (entre Bovera i Flix), la T714 (Torre de l’Espanyol) i la T2237 (entre Vinebre i la Palma d’Ebre).

Summary: Els Bombers prioritzen a la nit l'atac al flanc esquerre del foc de la Ribera d'Ebre per després centrar-se en el dret


ERC i la CUP han denunciat aquest divendres que el president de la Diputació de Tarragona, Josep Poblet, no inclòs en l'ordre del dia del plenari una moció de les dues formacions per debatre la conveniència de posar un llaç groc en solidaritat als polítics presos a la façana de l'edifici. "No podem admetre que el president de la Diputació tregui un punt de l'ordre del dia i que impedeixi poder debatre aquest tema", ha carregat Pau Ricomà, que aquest divendres s'ha estrenat com a diputat en relleu de Gervasi Aspa. El diputat de la CUP, Edgar Fernández, ha afirmat que a la Diputació "s'han vetat moltes mocions, totes de caràcter independentista" i ha criticat Poblet, "més autoritari que autoritat, més monarca que president". Fernández creu que l'actitud de Poblet es deu al fet que "està a punt d'enfrontar-se amb la justícia espanyola i potser intenta quedar bé". Abans del torn de precs i preguntes, Poblet ha justificat la no inclusió de la moció en entendre que el contingut principal del text, a petició del col·lectiu Tercera Joventut per la República, ja havia estat tractat en plenaris anteriors. Els portaveus dels grups parlamentaris han explicat que el col·lectiu d'avis Tercera Joventut per la República van demanar a la Diputació penjar un llaç groc a la façana de la Diputació de Tarragona, però se'ls va negar. Aleshores, la CUP i ERC van decidir entrar la petició en forma de moció al ple, però se'ls va argumentar que aquest text ja s'havia debatut quan van demanar que es pengés una pancarta on es llegia 'Llibertat presos polítics', que es va rebutjar. Finalment, van veure que a l'ordre del dia no s'havia inclòs la moció. Per Ricomà, la decisió de Poblet es deu al pacte sostingut entre PDeCAT i PSC a la Diputació de Tarragona "que han mantingut malgrat tota l'època de 155". "No sabem si aquest pacte és conseqüència de fets com girar la cara als nostres presos i exiliats", ha criticat Ricomà. Per la seva banda, Fernández veu en la decisió de Poblet un "gest perquè la justícia espanyola sigui més benèvol" amb Poblet. En protesta a això, el portaveu de la CUP ha decidit seguir el ple fins al punt sis, quan finalment s'ha aixecat de la cadira i ha marxat del ple. Per la seva banda, Ricomà ha estat present fins al final, moment en què Poblet ha donat les explicacions sobre per què no s'ha inclòs a l'ordre del dia la moció en qüestió. "Normalment entenc que totes les mocions van a l'ordre del dia, però de vegades, per seguretat jurídica de la institució p perquè el contingut ja ha estat tractat i debatut, s'entén que no cal entrar aquell punt", ha explicat Poblet, que ha recordat que la Diputació de Tarragona ja va afirmar que era "injust i desproporcionat" l'empresonament dels polítics.

Summary: ERC i CUP denuncien que el president de la Diputació de Tarragona veta una moció sobre si posar un llaç groc a l'edifici


El telèfon d'emergències 112 ha rebut més de 500 trucades, la gran majoria des de la ciutat de Barcelona ACN Barcelona.-Protecció Civil de la Generalitat ha desactivat l’Alerta del Pla d’emergències per inundacions a Catalunya INUNCAT un cop el Servei Meteorològic de Catalunya SMC dona per finalitzat l’episodi de pluges més intenses i que s’ha tancat el gruix d’incidències que han provocat els aiguats de la passada nit i matinada. El telèfon d'emergències 112 ha rebut, en total, 528 trucades per 376 incidències relacionades amb la pluja. La gran majoria, el 80%, s'han produït a Barcelona durant la matinada. De fet, la xarxa de metro de Barcelona encara arrossega algunes d'aquestes incidències. A la línia 3, els combois que circulen en sentit Zona Universitària no s'aturen ni al Paral·lel ni al Poble Sec per filtracions d'aigua. Paral·lelament, a l'estació d'Espanya hi ha dos dels accessos tancats i tant a la parada de Santa Eulàlia (L1) com a la del Liceu hi ha un vestíbul tancat per inundacions. El telèfon d’emergències 112 de Catalunya ha rebut fins a les 11 hores 528 trucades relatives a 376 incidències per les fortes pluges. El 80% de les trucades s’han fet des de Barcelona ciutat (423) i principalment entre les tres de la matinada i dos quarts de sis del matí. També s’han rebut 17 trucades des de l’Hospitalet de Llobregat i 15 des de Reus. La majoria d’avisos han estat per inundacions de baixos, filtracions, risc estructural com ara despreniments de sostres o obstacles a la calçada i caiguda d’arbres pel fort vent. Cap d’aquestes incidències ha estat de gravetat. La major part de les trucades al 112 han estat derivades per a serveis dels Bombers de Barcelona, que han fet 180 sortides,  i també derivades d’aquestes trucades, els Bombers de la Generalitat han atès, des d’ahir a les quatre de la tarda i fins les onze del matí, 64 avisos. Dels quals 16 són al municipi de l’Hospitalet del Llobregat.  Per Regions d'Emergències, a la Metropolitana Sud s'han produït 23 avisos, entre els quals els 16 de l'Hospitalet de Llobregat; a la Metropolitana Nord 12; a la de les Terres de l'Ebre 12 (la majoria ahir a la tarda); a la de Tarragona 9, a la de Girona 6 i a la de Lleida 2. A partir d'ara, l'Inuncat queda en situació de prealerta per les darreres previsions de l'SMC i les afectacions que se'n poden derivar, ja que a primera hora de la tarda es tornaran a reactivar, amb més probabilitat a les comarques de Barcelona i de Girona, a la Catalunya Central i al Prepirineu Oriental. Amb el pas de les hores les tempestes també podran afectar al litoral de Tarragona, tot i que s’anirà fent menys probable que siguin tempestes fortes. A les zones afectades es podrà superar el llindar dels 20 l/m2 en 30 minuts.

Summary: Protecció Civil desactiva el pla Inuncat un cop finalitzat l'episodi de pluges


S'acumulen retards superiors als 60 minuts després que el trànsit ferroviari estigués tallat més d'una hora ACN Salou.-La circulació de trens entre Salou i Cambrils ha quedat restablerta al voltant de la una del migdia després que el servei estigués interromput més d'una hora per l'atropellament d'una persona, segons ha informat Renfe. Tot i així, el serveis de l'R16 i els del Corredor Mediterrani acumulen més de 60 minuts de retard. En els fets, que s'han produït al voltant de tres quarts de dotze del migdia, s'hi ha vist implicat un comboi sense viatgers que sortia de l'estació de Salou. Per garantir la mobilitat en aquest tram, Renfe ha gestionat un servei alternatiu per carretera entre Tarragona i Cambrils per als viatgers de la línia R16. Pel que fa els combois afectats, almenys n'hi ha hagut dos.  Es tracta del que tenia sortida a les 10.43h de l'Estació de França amb arribada a Tortosa a les 13.20 hores, que s'ha hagut d'aturar a Tarragona, i el que havia sortit de Tortosa a les 11:07 h i tenia prevista l'arribada a l'Estació de França a les 13.54 hores, que ha quedat aturat a Cambrils. En els dos casos, la companyia ha gestionat un servei alternatiu per carretera entre Salou i Tarragona, segons Renfe, que informa de la incidència a través de megafonia de trens i estacions, per SSMS i a través del telèfon i la pàgina web.

Summary: Restablerta la circulació de trens entre Salou i Cambrils després de l'atropellament d'una persona


El secretari general de la UGT de Catalunya, Camil Ros, ha qualificat 2019 de "desastre des d'un punt de vista social, polític, econòmic i democràtic". Sobre les dades de l'atur, fetes públiques aquest divendres pel Ministeri d'Ocupació i Seguretat Social, Ros ha destacat el "creixement de la precarietat laboral" i ha remarcat que el 86,6% dels contractes signats el 2019 han estat de caràcter temporal. Catalunya ha finalitzat l'any amb 388.124 persones en situació d'atur, un 1,2% menys que el 2018. "Tenim més gent treballant, però en una major situació de precarietat laboral", ha criticat el secretari general del sindicat al territori.  Per revertir aquesta situació, Ros ha reclamat la derogació total i "immediata" de la reforma laboral i un increment del Salari Mínim Interprofessional (SMI) fins a superar els 1.200 euros a Catalunya.

Summary: Camil Ros qualifica 2019 de "desastre" des d'un punt de vista "social, polític, econòmic i democràtic"


El PPC de l’Ajuntament de Barcelona ha criticat a l’alcaldessa de Barcelona, Ada Colau, per voler canviar el nom de la plaça dedicada a Joan Carles I –a la cantonada entre Diagonal i el Passeig de Gràcia- i recuperar la denominació popular de principis del segle XX de plaça del Cinc d’Oros. És per això que el president del PPC de Barcelona, Alberto Fernández Díaz, ha acusat Colau de patir “coronofòbia” i “revengisme”. Segons el popular, l’alcaldessa “pretén retirar el nom a la plaça Joan Carles I fent ara gesticulació política amb la llista de carrers de la ciutat”. Per a Fernández Díaz, el Rei emèrit d’Espanya “va ser valedor de democràcia, convivència i concòrdia, per això va ser reconegut en 1981 pel llavors alcalde Narcís Serra”.  En aquest sentit, el popular ha recordat a Colau que “un dels partits embrions de Barcelona En Comú és ICV, que va governar 32 anys la ciutat al costat dels socialistes sense obrir controvèrsia alguna sobre aquesta denominació i molt menys sobre el canvi de nom”.  Alberto Fernández Díaz ha aprofitat el canvi de nom per carregar contra “l'esquerra extrema, l'independentisme i els republicans” per haver “coincidit a menysprear el paper que va tenir el Rei en la recuperació de la nostra democràcia i els valors de convivència i concòrdia de tots els espanyols”. Finalment el dirigent popular ha volgut denunciar que, al seu criteri, el llistat de carrers de la ciutat és, en aquets mandat, una eina “al servei de la causa republicana i independentista, amb una falta de pluralitat absoluta”. “Des del grup popular hem demanat canviar aquest reglament perquè sigui plural i compti amb la representació de tots els grups polítics ja que la Ponència del nomenclàtor està controlada i integrada per Barcelona en Comú”, ha conclòs.

Summary: El PPC de Barcelona acusa Colau de tenir “coronofòbia” i “revengisme” per canviar el nom de la plaça Joan Carles I


El Servei Català de la Salut (CatSalut) contractarà aquest any més serveis a l’Hospital Sant Joan de Reus per import d’1,35 MEUR, segons ha explicat la regidora de Salut i presidenta del Consell d’Administració, Noemí Llauradó, després d’una reunió de la comissió mixta entre el CatSalut i l’Ajuntament. Segons Llauradó, l’increment del concert del CatSalut està justificat per un increment de la demanda i caldrà esperar al tancament de l’exercici per saber si contribuirà a pal·liar el dèficit que arrossega el centre. L’Ajuntament ha destacat que els tres agents implicats -el consistori, el propi hospital i Salut- uneixen esforços i van tots en la mateixa direcció per redreçar la situació financera de l’hospital. El gruix de la nova aportació del CatSalut pel 2016 a Reus es correspon a activitat derivada per obres als quiròfans de l’Hospital Joan XXIII de Tarragona, a més intervencions de cirurgia d’obesitat mòrbida i a un equilibri del pressupost del Centre d'Atenció i Seguiment (CAS) de les drogodependències. Llauradó ha subratllat que l’increment del concert del CatSalut està justificat per les necessitats assistencials al Camp de Tarragona i de reducció de les llistes d’espera. “Si, a més, pot ajudar a reduir el dèficit, benvingut sigui”, ha afegit. La regidora ha apuntat, però, que el consistori encara no és dóna per satisfet. “Hem de continuar rascant des de l’Hospital, l’Ajuntament i el CatSalut. Treballem de forma conjunta en una única visió per reduir el dèficit”, ha subratllat.  La nova contractació del CatSalut, valorada en 1,35 MEUR, es concreta en 770.000 euros d’activitat assumida per les obres al Joan XXIII de Tarragona, en 350.000 euros d’equilibri del pressupost del CAS de drogodependències, en gairebé 226.000 euros per 30 intervencions més de cirurgia d’obesitat mòrbida -que seran 60 el 2017- i en la contractació de deu llits sociosanitaris addicionals a raó d’uns 27.300 euros mensuals. A més, de cara a l’any vinent es planteja un increment de l’activitat relacionada amb la cirurgia plàstica i reparadora a Reus. D’aquesta manera, l’aportació del CatSalut a l’Hospital Sant Joan, que està gestionat pel Grup Sagessa, passarà dels 88,83 MEUR del 2015 a 89,54 MEUR aquest 2016. Els gestors del centre s’emplacen a finals de gener, quan es tanqui l’exercici econòmic, per conèixer l’impacte que tindran aquests ingressos afegits en la reducció del dèficit. El centre sanitari va tancar el passat exercici amb 3 MEUR de dèficit i, enguany, la xifra encara podria ser superior, malgrat l’aplicació d’un pla de viabilitat.   Pel que fa al pagament de les Direccions per Objectius (DPO) que reclamen els treballadors, Llauradó ha afirmat que se ha fet l’aprovisionament al pressupost de les pagues corresponents al 2015 i 2016, però que encara no hi ha res decidit de cara al 2017. La regidora ha recordat que l’any que ve caldrà tornar a negociar el conveni col·lectiu -que venç a el 31 de desembre- després que el comitè d’empresa l’hagi denunciat.

Summary: Salut alleuja la situació financera de l’Hospital Sant Joan de Reus amb nous contractes per import d’1,35 MEUR


El grup del PPC a l'Ajuntament de Barcelona defensarà una proposició durant el ple d'aquest divendres que demana que el consistori es comprometi a "no donar suport ni proporcionar mitjans ni personal municipal el dia 1 d'octubre, en relació al referèndum que es pretén celebrar". Aquesta és la iniciativa que presentaran els populars, d'acord amb la instrucció del partit, que ha instat tots els seus grups municipals a presentar mocions per rebutjar el referèndum. "L'Ajuntament s'ha de comprometre a no donar suport logístic amb la Guàrdia Urbana, els funcionaris municipals o facilitant les dades del cens", ha dit en un comunicat el líder popular, Alberto Fernández Díaz. Fernández Díaz ha demanat a l'alcaldessa, Ada Colau, que es "desmarqui de les tesis independentistes que fins ara ha emparat". És més, ha opinat que el PSC hauria de deixar el govern municipal si Colau "segueix donant suport per activa i per passiva aquest referèndum".

Summary: El PPC porta al ple de Barcelona una proposició per garantir que l'Ajuntament no donarà suport al referèndum


Els preus de les matrícules continuen acaparant les queixes dels estudiants, segons l’informe de la Sindicatura de Greuges ACN Tarragona.-La Universitat Rovira i Virgili ha augmentat l’alumnat de màster en un 13% respecte a l’any passat, segons ha confirmat el rector de la URV, Josep Anton Ferré, després de l’últim claustre universitari de l’any que s’ha celebrat aquest dijous. Ferré ha explicat que, més enllà de discutir quins màsters els agradaria oferir a la universitat en cursos vinents, els interessa “augmentar els alumnes”. “Volem identificar quins són els màsters que poden atreure més gent”, ha explicat el rector, que ha dit que actualment hi ha més estudiants “de fora de la URV” cursant màsters a la universitat que no pas antics alumnes. Segons les últimes dades, un 60% d’estudiants de màster han cursat el grau a una altra universitat i el 23% provenen d’universitats internacionals. L’informe del Síndic de Greuges, presentat al claustre d’aquest dijous, mostra que les queixes dels estudiants continuen sent majoritàriament de caràcter econòmic, com el preu de les matrícules. Durant l’última sessió de l’any del claustre universitari, s’ha conclòs el procés de revisió de l’oferta de graus, màsters i doctorat i s’ha revisat el pla de qualitat de la URV. Un dels altres punts ha estat el procés del segon pla estratègic de recerca i innovació “per repensar què hem de fer en els anys que vénen en recerca”, ha explicat el rector de la universitat, Josep Anton Ferré. D’altra banda, Ferré ha detallat que s’ha discutit sobre quins màsters els agradaria incorporar a l’oferta per d’aquí a dos cursos en àmbits on fins ara la URV no treballa. “El que volem fer és identificar quins màsters poden atreure a més gent”, ha assegurat el rector, que ha concretat que aquells estudis on gairebé no hi ha alumnat o demanda s’acaben tancant. “La realitat ens ha demostrat que els títols que funcionen no són els que més t’estimes, sinó els que més agraden a la gent”, ha afirmat Ferré, que també ha dit que quan fan la proposta de títols pensen també a atreure alumnes d’altres llocs. En aquest curs acadèmic, hi ha més alumnes que vénen de fora de la URV a cursar màsters que antics alumnes de grau de la URV. En aquest sentit, hi ha un 23% d’alumnes de màster que són estrangers i vora el 60% d’alumnes provenen d’altres universitats. El rector de la universitat considera que és “normal” que “la gent que han estat amb nosaltres vulguin marxar fora pel simple fet de canviar”. Segons Ferré, els màsters són els estudis on s’ha incrementat més l’alumnat que ha cursat estudis en altres centres i és el títol on hi ha “més mobilitat”. Aquest és un fet que, fins ara, amb els graus no passa. “No hi ha mobilitat estudiantil”, ha justificat Ferré, que considera difícil que un estudiant es desplaci a una universitat de fora de la seva ciutat a cursar una carrera, “a excepció de Barcelona”. Sindicatura de Greuges Pel que fa a l’informe de la Sindicatura de Greuges, el síndic, Josep Canício, ha valorat que mostra dades “molt normals”. “Fins i tot el nombre d’actuacions del síndic són les mateixes que la mitjana dels últims cinc anys”, ha assegurat Canício, que ha argumentat que “tant el nivell com la tipologia” de queixes es mantenen igual que en els darrers anys. Les principals queixes dels estudiants de la URV es basen en actuacions “lligades a aspectes econòmics” i encara derivades de la crisi econòmica. El síndic ha explicat que la majoria estan relacionades amb el preu de la matrícula i les beques, i d’altres estan vinculades amb l’aspecte acadèmic, com per exemple el cost econòmic que suposa per l’estudiant examinar-se en segona convocatòria. En aquest sentit, el Síndic considera que la universitat té “poc marge” perquè, en primera instància, aquests aspectes vénen marcats per la normativa de la universitat però l’altre marc el defineix la Generalitat. “El decret de preus marca unes coses que la universitat no pot moure”, ha conclòs. Finalment, Canício ha explicat que dins les queixes hi ha una “part mínima” de conflictes interpersonals, integrats dins el “descontentament per mèrits propis” o “la propietat intel·lectual”. A més, el síndic ha destacat que “no hi ha hagut la necessitat d’activar el protocol d’assetjament que té la universitat”.

Summary: La URV augmenta l’alumnat de màster en un 13% respecte a l’any passat